b'\n_START_ARTICLE_\nMarea Duces\xc4\x83 Elisabeta Fiodorovna\n_START_SECTION_\nPrin\xc8\x9bes\xc4\x83 de Hesse\n_START_PARAGRAPH_\nPrin\xc8\x9besa Elisabeta Alexandra Louise Alice de Hesse \xc8\x99i a Rinului s-a n\xc4\x83scut la 1 noiembrie 1864. A fost al doilea copil al lui Ludovic al IV-lea, Mare Duce de Hesse \xc8\x99i al Prin\xc8\x9besei Alice a Regatului Unit. Prin mama sa, era nepoata reginei Victoria. \xc3\x8en familie i se spunea "Ella"._NEWLINE_De\xc8\x99i provenea dintr-una din cele mai nobile case germane, Elisabeta \xc8\x99i familia ei tr\xc4\x83iau modest fa\xc8\x9b\xc4\x83 de standardele regale. Copiii \xc3\xae\xc8\x99i f\xc4\x83ceau singuri curat \xc3\xaen camer\xc4\x83, iar mama lor le cosea hainele. \xc3\x8en timpul r\xc4\x83zboiului austro-prusac, adeseori Prin\xc8\x9besa Alice o lua pe Elisabeta cu ea \xc3\xaen timp ce vizita solda\xc8\x9bii r\xc4\x83ni\xc8\x9bi \xc3\xaentr-un spital din apropiere. Elisabeta a crescut \xc3\xaen acest mediu relativ fericit \xc8\x99i sigur. Vorbea engleza cu mama ei \xc8\x99i germana cu tat\xc4\x83l ei._NEWLINE_\xc3\x8en toamna anului 1878, \xc3\xaen urma unei epidemii de difterie a murit sora ei mai mic\xc4\x83, Prin\xc8\x9besa Maria, iar o lun\xc4\x83 mai t\xc3\xa2rziu \xc8\x99i mama ei. Elisabeta a fost trimis\xc4\x83 la bunica patern\xc4\x83, Prin\xc8\x9besa Elisabeta a Prusiei, \xc8\x99i a fost singura membr\xc4\x83 a familiei care nu s-a \xc3\xaemboln\xc4\x83vit de difterie.\n_START_SECTION_\nAdmiratori\n_START_PARAGRAPH_\nFermec\xc4\x83toare \xc8\x99i cu o personalitate foarte pl\xc4\x83cut\xc4\x83, Elisabeta a fost considerat\xc4\x83 de mul\xc8\x9bi istorici \xc8\x99i contemporani drept una dintre cele mai frumoase femei din Europa de la vremea aceea. V\xc4\x83rul ei mai mare, viitorul \xc3\xaemp\xc4\x83rat Wilhelm al II-lea al Germaniei, student la Universitatea din Bonn, o vizita des pe m\xc4\x83tu\xc8\x99a Alice. \xc3\x8en timpul acestor vizite s-a \xc3\xaendr\xc4\x83gostit de Elisabeta \xc8\x99i i-a scris numeroase poezii de dragoste. Dup\xc4\x83 ce Elisabeta l-a respins politicos, Wilhelm \xc8\x99i-a abandonat studiile \xc8\x99i s-a \xc3\xaentors la Berlin._NEWLINE_\xc3\x8en afar\xc4\x83 de Wilhelm, Elisabeta avea mul\xc8\x9bi al\xc8\x9bi admiratori, printre care Lordul Charles Montagu, al doilea fiu al celui de-al 7-lea Duce de Manchester. Un alt pretendent era viitorul Frederick al II-lea, Mare Duce de Baden, v\xc4\x83rul primar al lui Wilhelm. Bunica lui Frederick, \xc3\xaemp\xc4\x83r\xc4\x83teasa Augusta, a fost at\xc3\xa2t de furioas\xc4\x83 c\xc3\xa2nd Elisabeta i-a respins nepotul, \xc3\xaenc\xc3\xa2t n-a iertat-o mult timp._NEWLINE_\xc3\x8en cele din urm\xc4\x83 inima Elisabetei a fost cucerit\xc4\x83 de Marele Duce Serghei Alexandrovici al Rusiei. M\xc4\x83tu\xc8\x99a Elisabetei, \xc3\xaemp\xc4\x83r\xc4\x83teasa Maria Alexandrovna a Rusiei, venea frecvent \xc3\xaen vizit\xc4\x83 la Hesse \xc8\x99i de multe ori era \xc3\xaenso\xc8\x9bit\xc4\x83 de fiii ei mai mici, Serghei \xc8\x99i Paul. Serghei era un t\xc3\xa2n\xc4\x83r foarte serios \xc8\x99i credincios, care la \xc3\xaenceput n-a impresionat-o prea mult pe Elisabeta. \xc3\x8ens\xc4\x83 dup\xc4\x83 moartea ambilor p\xc4\x83rin\xc8\x9bi ai lui Serghei \xc3\xaen acela\xc8\x99i an, Elisabeta s-a apropiat de el \xc8\x99i treptat a \xc3\xaenceput s\xc4\x83-l vad\xc4\x83 \xc3\xaentr-o lumin\xc4\x83 nou\xc4\x83. A\xc8\x99a c\xc4\x83 atunci c\xc3\xa2nd Serghei i-a cerut m\xc3\xa2na pentru a doua oar\xc4\x83, a acceptat.\n_START_SECTION_\nMare Duces\xc4\x83 a Rusiei\n_START_PARAGRAPH_\nSerghei \xc8\x99i Elisabeta s-au c\xc4\x83s\xc4\x83torit la 15 iunie 1884 la Palatul de iarn\xc4\x83 din Sankt Petersburg, iar ea a devenit Marea Duces\xc4\x83 Elisabeta Fiodorovna . La nunta lor, viitorul \xc8\x9bar Nicolae al II-lea a cunoscut-o pe sora mai mic\xc4\x83 a Elisabetei, Prin\xc8\x9besa Alix, care avea s\xc4\x83-i devin\xc4\x83 so\xc8\x9bie._NEWLINE_Noua Mare Duces\xc4\x83 a l\xc4\x83sat o bun\xc4\x83 impresie \xc3\xaen familia so\xc8\x9bului ei \xc8\x99i \xc3\xaen societatea rus\xc4\x83 \xc3\xaen general. Cuplul s-a stabilit ini\xc8\x9bial la Palatul Beloselski-Belozerski din St. Petersburg, iar dup\xc4\x83 ce Serghei a fost numit guvernator-general al Moscovei \xc3\xaen 1892, s-au stabilit la Kremlin. Vara se duceau la Ilinskoe, un domeniu din afara Moscovei pe care Serghei \xc3\xael mo\xc8\x99tenise de la mama sa._NEWLINE_Serghei \xc8\x99i Elisabeta nu au avut copii, \xc3\xaens\xc4\x83 \xc3\xaen 1902 au fost numi\xc8\x9bi tutori pentru Marele Duce Dmitri Pavlovici \xc8\x99i Marea Duces\xc4\x83 Maria Pavlovna, nepo\xc8\x9bii lui Serghei._NEWLINE_Elisabeta a fost crescut\xc4\x83 \xc3\xaen religia luteran\xc4\x83. De\xc8\x99i nu i s-a cerut s\xc4\x83 se converteasc\xc4\x83 la ortodoxism, ea a ales s\xc4\x83 fac\xc4\x83 acest lucru \xc3\xaen 1891._NEWLINE_La 18 februarie 1905, Serghei a fost asasinat la Kremlin de revolu\xc8\x9bionarul socialist Ivan Kaliaev. A fost un \xc8\x99oc teribil pentru Elisabeta, iar unii membri ai familiei s-au temut c\xc4\x83 a suferit o c\xc4\x83dere nervoas\xc4\x83, \xc3\xaens\xc4\x83 Marea Duces\xc4\x83 \xc8\x99i-a revenit repede._NEWLINE_Elisabeta l-a vizitat personal pe Kaliaev la \xc3\xaenchisoare, cer\xc3\xa2ndu-i s\xc4\x83 se poc\xc4\x83iasc\xc4\x83 \xc8\x99i spun\xc3\xa2ndu-i c\xc4\x83 \xc3\xael va ruga pe \xc8\x9aarul Nicolae al II-lea s\xc4\x83-l gra\xc8\x9bieze, \xc3\xaens\xc4\x83 revolu\xc8\x9bionarul a refuzat-o, sus\xc8\x9bin\xc3\xa2nd c\xc4\x83 moartea lui va sluji cauza revolu\xc8\x9bionar\xc4\x83 chiar mai mult dec\xc3\xa2t moartea lui Serghei Alexandrovici. Kaliaev a fost sp\xc3\xa2nzurat la 23 mai 1905.\n_START_SECTION_\nUltimii ani\n_START_PARAGRAPH_\nDup\xc4\x83 moartea lui Serghei, Elisabeta a purtat doliu tot restul vie\xc8\x9bii \xc8\x99i a devenit vegetarian\xc4\x83. \xc3\x8en 1909 \xc8\x99i-a v\xc3\xa2ndut toate bijuteriile, chiar \xc8\x99i verigheta. A ctitorit M\xc4\x83n\xc4\x83stirea de maici Sf. Marta \xc8\x99i Maria din Moscova \xc8\x99i a devenit stare\xc8\x9b\xc4\x83. La scurt\xc4\x83 vreme, \xc3\xaen incinta m\xc4\x83n\xc4\x83stirii a deschis un spital, o capel\xc4\x83, o farmacie \xc8\x99i un orfelinat. Elisabeta \xc8\x99i celelalte maici lucrau neobosite pentru s\xc4\x83racii \xc8\x99i bolnavii din Moscova. Adesea Elisabeta vizita cartierele s\xc4\x83race ale Moscovei \xc8\x99i f\xc4\x83cea tot posibilul pentru a \xc3\xaei ajuta pe s\xc4\x83raci.\n_START_SECTION_\nMoartea\n_START_PARAGRAPH_\n\xc3\x8en 1918, Lenin a ordonat arestarea Elisabetei de c\xc4\x83tre CEKA. Au trimis-o \xc3\xaent\xc3\xa2i la Perm, apoi la Ekaterinburg, unde a fost \xc8\x9binut\xc4\x83 c\xc3\xa2teva zile al\xc4\x83turi de Marele Duce Serghei Mihailovici, Prin\xc8\x9bul Ioan Constantinovici, Prin\xc8\x9bul Constantin Constantinovici, Prin\xc8\x9bul Igor Constantinovici \xc8\x99i Prin\xc8\x9bul Vladimir Palei, printre al\xc8\x9bii. La 20 mai 1918, to\xc8\x9bi au fost du\xc8\x99i la Alapaevsk \xc8\x99i \xc3\xaenchi\xc8\x99i \xc3\xaen incinta \xc8\x99colii Napolnaia de la marginea ora\xc8\x99ului._NEWLINE_\xc3\x8en dup\xc4\x83-amiaza zilei de 17 iulie, ofi\xc8\x9berul CEKA Piotr Star\xc8\x9bev \xc8\x99i c\xc3\xa2\xc8\x9biva muncitori bol\xc8\x99evici s-au dus la \xc8\x99coala Napolnaia. Le-au luat prizonierilor to\xc8\x9bi banii r\xc4\x83ma\xc8\x99i \xc8\x99i i-au anun\xc8\x9bat c\xc4\x83 vor fi muta\xc8\x9bi peste noapte la fabrica Siniacihenski. \xc3\x8en miez de noapte, prizonierii au fost du\xc8\x99i cu c\xc4\x83ru\xc8\x9ba \xc3\xaenspre satul Siniaciha. La 18 kilometri de Alapaevsk, unde era o min\xc4\x83 de fier abandonat\xc4\x83, cu o groap\xc4\x83 ad\xc3\xa2nc\xc4\x83 de 20 de metri \xc8\x99i par\xc8\x9bial inundat\xc4\x83, s-au oprit. Potrivit unuia dintre asasini, pe nume Vasili Riabov, ceki\xc8\x99tii i-au aruncat pe prizonieri \xc3\xaen groap\xc4\x83. Apa nefiind suficient de ad\xc3\xa2nc\xc4\x83 pentru ca ace\xc8\x99tia s\xc4\x83 se \xc3\xaenece, au aruncat apoi dou\xc4\x83 grenade peste ei, \xc3\xaens\xc4\x83 Elisabeta \xc8\x99i al\xc8\x9bi c\xc3\xa2\xc8\x9biva prizonieri au supravie\xc8\x9buit \xc8\x99i au \xc3\xaenceput s\xc4\x83 c\xc3\xa2nte o rug\xc4\x83ciune. \xc3\x8en cele din urm\xc4\x83, asasinii au aruncat mald\xc4\x83re de crengi peste victime \xc8\x99i le-au dat foc._NEWLINE_La scurt timp dup\xc4\x83 aceea, Alapaevsk a c\xc4\x83zut \xc3\xaen m\xc3\xa2inile Armatei Albe. La 8 octombrie 1918, Albii au descoperit r\xc4\x83m\xc4\x83\xc8\x99i\xc8\x9bele Elisabetei \xc8\x99i ale celorlal\xc8\x9bi prizonieri, \xc3\xaen groapa \xc3\xaen care fuseser\xc4\x83 uci\xc8\x99i. Se pare c\xc4\x83 mul\xc8\x9bi dintre ei au supravie\xc8\x9buit \xc3\xaen urma focului \xc8\x99i au murit dup\xc4\x83 aceea de foame sau din cauza r\xc4\x83nilor. R\xc4\x83m\xc4\x83\xc8\x99i\xc8\x9bele, nealterate, au fost \xc3\xaen cele din urm\xc4\x83 duse la Ierusalim, la M\xc4\x83n\xc4\x83stirea Maria Magdalena de pe Muntele M\xc4\x83slinilor, la construirea c\xc4\x83reia contribuise \xc8\x99i Elisabeta \xc3\xaempreun\xc4\x83 cu so\xc8\x9bul ei. Elisabeta a fost canonizat\xc4\x83 de Biserica Ortodox\xc4\x83 Rus\xc4\x83 din afara Rusiei \xc3\xaen 1981 \xc8\x99i de Biserica Ortodox\xc4\x83 Rus\xc4\x83 \xc3\xaen 1992.'